Ахьмадна Мовлехь товш дерг цуьнан иман дара, ша воккха велахь а, шега бохучуьнга лерина ладугIура цо, цхьаьна х1уманна бехкала вахча санна. Ахьмадна хаьара и воккха вуйла, йозанца болх бан цунна вуно хала дуйла, тIехула тIе, цуьнан компьютер эца аьтто боцийла а, я хилча а и цунах атта 1емар воцийла а. Вуьшта, иза Мовлех воьллера, кегийчарех вацара цхьа а и санна язъян лууш, цхьа хьагаме, бIаьрзе кхоллараллина тIаьхьаваьлла. Цо язйора, амма дукха гIалаташ дора. Ахьмадна и хьесап ца хетара, цо коьртаниг лорура автор ала гIертарг, цуьнан чулацаме йолу ойла. Ахьмадна гуттар а мехала хуьлий хаьара ша лайнарг, теш хилларг яздар. И дагах кхетара, ешархоша езаш тIе а оьцура. БIаьрзе кхоьллина сурт, дукхахьолахь, нагахь яздархо инзаре похIма долуш вацахь, тIехула, шеконе хуьлура.